SKRIFTLIG FORESPØRGSEL E-0263/03

af Olivier Dupuis (NI) til Kommissionen

(5. februar 2003)

Om: Fængsling af Hamadi Jebali i Tunesien

Hamadi Jebali, chefredaktør for ugeskriftet Al Fajr, der udgives af den islamiske bevægelse Ennahda, som han er medleder af, har været fængslet siden 1990. Hamadi Jebali blev i 1992 idømt seksten års fængsel af militærdomstolen i Bab Saadoun for at have tilhørt en ikke anerkendt forening i en retssag, hvor kriterierne for en rimelig og retfærdig retssag ifølge de tilstedeværende ngo'er på ingen måde blev overholdt.

Den 13. januar 2003 gik Hamadi Jebali i sultestrejke i protest mod sine forhold i fængslet og krævede løsladelse samt en generel amnesti for alle politiske fanger. Han har dårligt hjerte, og sultestrejken risikerer at få alvorlige følger for hans helbred.

Hamadi Jebali har i flere år været anbragt i isolationscelle, hvilket strider mod den tunesiske lovgivning, der begrænser isolation til maksimalt ti dage, og mod artikel 32 i FN's minimumsstandardregler for behandling af fanger af 1959, der forbyder isolation af fanger i enecelle som en umenneskelig behandling. Den 18. januar 2003 meddelte administrationen i Nadhour-fængslet i Bizerte Jebalis familie, at han på grund af sin sundhedstilstand ikke kunne komme til modtagelsesrummet til det ugentlige besøg.

Har Kommissionen kendskab til Jebalis foruroligende sundhedstilstand? Hvilke initiativer vil den tage for at få de tunesiske myndigheder til at sikre Jebali anstændige fængselsforhold, herunder retten til at modtage passende medicinsk behandling? Er Kommissionen i øvrigt ikke af den opfattelse, at løsningen med generel amnesti til 80'ernes og 90'ernes samvittighedsfanger ikke længere kan udsættes, og hvilke initiativer vil den i bekræftende fald tage for at få de tunesiske myndigheder til at gennemføre de nødvendige foranstaltninger?

Samlet svarafgivet på Kommissionens vegne af Christopher Pattenpå skriftlige forespørgsler E-0250/03 og E-0263/03

(26. februar 2003)

Kommissionen er underrettet om de sultestrejker, som Zouhair Yahyaoui og Hamadi Jabali har indledt, og følger deres sundhedstilstand via de kilder, den har til sin rådighed.

Som allerede nævnt i svarene på det ærede medlems skriftlige spørgsmål E-2526/02, E-2597/02, E-2629/02 et E-3031/02 er Kommissionen bekymret over de forhold, som Zouhair Yahyaoui og andre tilbageholdte er udsat for i fænglerne, bl.a. i fængslet Bordj el-Amri.

Siden Kommissionens svar på ovennævnte spørgsmål har EU på ny henledt de tunesiske myndigheders opmærksomhed på Zouhair Yahyaouis sag og de forhold, han er udsat for i fængslet.

Kommissionen kan også meddele det ærede medlem, at EU i forbindelse med mødet i Associeringsudvalget EU-Tunesien for nylig opfordrede de tunesiske myndigheder til at samarbejde med Den Internationale Røde Kors Komité om spørgsmålet om forholdene i de tunesiske fængsler.

Kommissionen sætter også ind på at fremme moderniseringen af det tunesiske retsvæsen på et andet plan, idet der er et program under forberedelse inden for rammerne af MEDA, som bl.a. vil omfatte aktioner til forbedring af fængselsvæsenet.

EU har endvidere understreget over for Tunesien, at kampen mod den islamistiske ekstremisme ikke bør realiseres på bekostning af menneskerettighederne og de grundlæggende frihedsrettigheder. Spørgsmålet om generel amnesti til en bestemt kategori af fanger har ikke hidtil været rejst over for de tunesiske myndigheder.